Stinus Lindgreen (RV), 2023-05-23:
Tak, formand.
Og tak til Dansk Folkeparti for at indkalde til den her debat om et utrolig vigtigt emne.
Ytringsfrihed og den frie debat er helt afgørende for et velfungerende demokrati.
Meninger skal mødes og brydes i et oplyst demokratisk samfund.
Sociale medier har åbnet debatten på en måde, vi ikke har set tidligere.
Det er, synes jeg, en stor værdi for vores debat.
Men når en større og større del af debatten foregår på sociale medier, er det også klart, at det skaber nogle udfordringer.
Vi har jo set, hvordan sociale mediers moderation af debatter og anvendelsen af bestemte algoritmer kan have endda meget stor indflydelse på, hvordan den offentlige debat forløber, og på udfaldet af demokratiske valg.
Det skal vi være meget bevidste om, for med stor magt følger også et stort ansvar.
Når en stor del af den offentlige debat foregår på medier ejet af private virksomheder, har de naturligvis et enormt stort ansvar for at sikre den frie debat; af vores grundrettigheder er ytringsfriheden den helt afgørende.
Men private aktører kan jo godt vælge at have nogle retningslinjer for det indhold, de ønsker at bringe.
Jeg har jo f.eks. ikke krav på at få mine læserbreve trykt i landets aviser.
Det kan selvfølgelig ikke overføres en til en til sociale medier, hvor debatten foregår i dag, og hvor der ikke er en ansvarlig redaktør.
I forvejen fjerner de jo allerede en række opslag, som de anser for at være skadelige.
Det kan f.eks. være om selvskade, selvmord og lignende.
De kan fjerne indlæg, de anser for at være stødende, eller som de anser for at være hadtale, og her er den vigtige balance.
For hvad så, hvis de vælger at begrænse andre typer af udsagn?
Hvad, hvis de, som også statsministeren var inde på, fremmer falske nyheder, misinformation eller konspirationsteorier?
Hvordan beskytter vi den demokratiske debat imod ekkokamre, der bekræfter og forstærker helt bestemte ytringer?
Og ekkokamre er i parentes bemærket noget, vi alle sammen har en tendens til at leve i.
Er det så bedre, hvis vi lader offentlige myndigheder moderere debatten frem for de private aktører?
Det er ikke uden problemer.
Det kræver ikke meget fantasi at forestille sig scenarier, hvor det kan misbruges og give meget store negative konsekvenser.
Men techgiganterne har et enormt ansvar, som de ikke i dag lever op til, og de skal reguleres langt bedre; vi skal tage udfordringerne alvorligt.
Det er oplagt et problem, hvis der sker systematisk udelukkelse af bestemte lovlige politiske holdninger.
Det er derfor også vigtigt, at der er gennemsigtighed omkring, hvad der måtte være af begrænsninger, hvornår man forbryder sig imod dem, hvad konsekvenserne er, og helt afgørende hvordan det balancerer op imod vores grundrettigheder såsom netop ytringsfriheden.
Som det allerede er blevet nævnt, kommer der fra EU snart Digital Services Act, DSA, der adresserer flere af de problemer, der er med sociale medier, og den skal vi, når den kommer her ganske snart, implementere hurtigst muligt.
De sociale medier og techgiganterne har opnået en enorm indflydelse og magt, men de er endnu ikke vokset med opgaven i forhold til helt at tage deres ansvar på sig, og det er vi jo så nødt til at hjælpe dem med via EU.
Tak for ordet.